L-istorja ta' Clint Abel Wedge issa jafuha ħafna nies. Meta kellu sittax-il sena kellu kanċer aggressiv. It-tobba kienu qalulu li aħjar jekk iżomm l-isperma ġo bank minħabba li bil-kimoterapija ma setax ikollu tfal. Ifiq kompletament mill-kanċer. Jiltaqa' ma' Maryrose u jiżżewġu. Ikollhom tarbija u jsemmuha Emma. Tliet xhur wara li twieldet, Clint jerġa' jaqbdu kanċer ieħor. Fuq Xarabank.com.mt konna għednielkom li Clint kellu jagħmel operazzjoni serja li damet 4 sigħat . Illum aħna tkellimna ma' Clint u nistgħu ngħidu li Clint iħossu ħafna aħjar, ħareġ mill-isptar u qed jistenna r-riżultati mediċi. Nhar il-Ħadd li għadda Clint u Maryrose għammdu lil binthom Emma. Tkellimna ma' Clint li qalilna li dan kien mument ta' ferħ għalih u għal martu. Staqsejnieh jekk qabel l-operazzjoni kienx iddedika xi talba speċjali. Clint wieġeb hekk: "Il-qaddisin tiegħi huma ħajjin u nsibhom f'Puttinu. Kif ħriġt mill-operazzjoni sibt lil Puttinu illi ilhom isegwuni minn meta kelli 16-il sena." Clint ħerqan ħafna li jerġa' jibda jservi lill-klijenti tiegħu bħala nhar il-Ħamis li ġej (3 ta' Awwissu).
Clint jaqleb għall-aħjar u jgħammed lil bintu Emma